Tsirinteny sara-droa

Ny **tsirinteny sara-droa** dia tsirinteny izay ahitana ampahany roa ka ny iray mipetraka eo ampiandohan' ny sampan-teny (toy ny tovona), ary ny faharoa ao amin' ny fiafaran' ny sampan-teny (toy ny tovana). Ahitana tsirinteny sara-droa, ohatra, ny fiteny malagasy sy ny fiteny maley ary ny fiteny jeôrjiana. Amin' ny teny malagasy hoe *ifaliana* (*i-fali-ana*) ohatra, dia ahitana tsirinteny sara-droa, dia ny hoe *i- ... -ana* izay manodidina ny fototeny *fali*.

## Ao amin' ny fiteny jermanika

### Fiteny alemàna
Ahitana tsirinteny sara-droa ny fiteny jermanika sasany. Ny tsirinteny sara-droa dia azo inoana fa fantatra indrindra avy amin' ny ova-matoanteny lasa ao amin' ny fiteny alemàna, izay *ge-...-t* ho an' ny matoanteny manara-dalàna. Ny matoanteny *spiel-en*, ohatra, dia manana ny ova-matoanteny hoe *ge-spiel-t*.

### Fiteny neerlandey
Manana rafitra mitovy amin' izany ny fiteny neerlandey (ohatra: *spel-en* → *ge-speel-d*). Amin' ny fiteny neerlandey, ny tsirinteny sara-droa *ge-...-te* dia azo ampiasaina mba hamoronana ny anarana mampiombona sasany (*berg* "tendrombohitra" → *ge-berg-te* "tangoron-tendrombohitra").

## Fiteny any Azia Atsinanana

### Fiteny japôney
Amin' ny fiteny japôney, misy manam-pahaizana momba ny teny sasany mihevitra ny *o-...-ni naru* (o- tovona milaza haja + *ni* kianteny + matoanteny *naru*) sy ny *o-...-suru* (tovona *o*- + -*suru* tovana/matoanteny *suru*) ho tsirinteny sara-droa milaza laharam-panajana; ohatra *yom-u* ("vakio") ...→ *o-yom-i-ni naru* (manaja), *o-yom-i-suru* (manetry tena).

### Fiteny japôney taloha
Fanampin' izany, nanana endrika mandrara *na-...-so*2(*ne*) ny fiteny japôney taloha (izay azo safidina ny hampiasa na tsia ny *ne* ao anaty fonon-teny), izay heverin' ny mpahay teny iray ho endrika tsirinteny sara-droa; ohatra iray mampiasa ny matoanteny japôney taloha hoe kak-u "manoratra" dia *na-kak-i*1-*so*2(*ne*). Ny endrika tsy misy *ne* dia hita kely tao amin' ny fiteny japôney antenatenany voalohany, fa tsy misy mitovy aminy ao amin' ny fiteny japôney ankehitriny na fiteny japônika hafa. 

Ny fiteny japôney ankehitriny sy ny fitenim-paritra japôney ankehitriny rehetra kosa dia maneho ny endrika mandrara amin' ny alalan' ny kianteny manovana *na* (izay mety misy ifandraisany amin' ny ampahany tovona ao amin' ny endrika tao amin' ny fiteny japôney taloha) apetraka amin' ny filazam-potoana tsy lasan' ilay matoanteny; e.g.:

* ny hoe *kaku-na* ao amin' ny fitenin' i Tokyo, 
* ny hoe *kaku-na*, ao amin' ny fitenin' i Kyōto, 
* ny hoe *kaʔ-na* na *kan-na* ao amin' ny fitenin' i Kagoshima, 
* ny hoe *kaku-na* ao amin' ny fitenin' i Hachijō,  
* ny hoe *kʰakʰu-na* ao amin' ny fitenin' i Yamatohama Amami,
* ny hoe *hḁkˀu:-na* ao amin' ny fitenin' i Nakijin Kunigami, 
* ny hoe *kaku-na* ao amin' ny fitenin' i Shuri Okinawan 
* ny hoe *kafï-na* ao amin' ny fitenin' i Irabu Miyakoan
* ny hoe *hḁku-na* ao amin' ny fitenin' i Hateruma Yaeyaman, ary
* ny  *kʰagu-n-na* ao amin' ny fitenin' i Yonaguni (izay samy midika hoe "aza manoratra")

Ho fanampin' ny endrika tsirinteny sara-droa dia nanana endrika tovana mitovy amin' ny endrika ankehitriny (oh: *kak-u-na*) koa ny fiteny japôney taloha, ary koa ny endrika tovona *na-kak-i<sub>1</sub>*, izay tsy hita taratra amin' ny fiteny japônika  isan-karazany ankehitriny.

## Fiteny aostrôneziana

### Fiteny maley
Misy tsirinteny sara-droa valo ny fiteny maley: *per-*...*-kan; per-*...*-i; ber-*...*-an; ke-*...*-an; pen-*...*-an; per-*...*-an; se-*...*-nya; ke-*...*-i.* Ohatra, ny tsirinteny sara-droa *ke-...-an* dia azo ampiana amin' ny fototeny *adil* "ara-drariny" mba hamoronana ny teny hoe *ke-adil-an* "rariny" (anarana).

Indreto ny ao amin' ny fiteny indôneziana: *per-...-an, pe-...-an, di-...-kan, ter-...-kan*.

### Fiteny malagasy
Manana tsirinteny sara-droa, izay amoronana matoanteny mitodika amin' ny mpamari-toe-javatra na fitaovana,  ny fiteny malagasy. Ohatra: *a-…-ana, aha-…-ana, amp-…-ana, an-…-ana, ana-…-ana, anka-…-ana, i-…-ana*.

## Fiteny hamitô-semitika

### Fiteny arabo
Amin' ny ankabeazan' ny endriky ny fiteny arabo ao Afrika Avaratra sy ny karazany sasany ao Ampiposahana, ny matoanteny dia atao amin' ny endrika mandà amin' ny alalan' ny fametrahana ny tsirinteny sara-droa *ma-...-š* (na *ma-...-sh*) manodidina ny matoanteny miaraka amin' ny tovona rehetra sy ny mpisolo tena manana anjara asa fameno zoina mivantana sy tsy mivantana atovana azy. Ohatra, ny teny arabo ejipsiana hoe *bitgibuhum-laha* "mitondra azy ireo ho any aminy (vavy) ianao"  raha atao amin' ny endrika mandà dia lasa hoe *<u>ma</u>-bitgibuhum-lahā-<u>š</u>* "tsy mitondra azy ireo ho any aminy (vavy) ianao".

### Fiteny berbera
Amin' ny fiteny berbera, ny kambavy dia marihina amin' ny tsirinteny sara-droa *t-...-t*. Lasa *t-afus-t* ny teny hoe *afus* "tanana". Ao Kabyle, *θ-issli-θ* "ampakarina" dia avy amin' ny *issli* "mpampakatra". Avy amin' ny hoe *bni* "manorina", miaraka amin' ny *t-...-t* no nahazoana ny hoe *tbnit* "manorina ianao". Toy izany koa ny hoe *amazigh* "lehilahy berbera" > *tamazight* "vehivavy berbera"sy ny hoe *rumi* "lehilahy eoropeana" > *tirumit* "vehivavy eorôpeana".

## Fiteny hafa

### Fiteny goarany
Ny fandavaba amin' ny fiteny goarany dia atao amin' ny alalan' ny tsirinteny sara-droa *nd-...-i* sy *nd-...-mo'ãi* ho an' ny fandavana amin' ny filazam-potoana hoavy.

### Fiteny slava sy fiteny hongariana
Amin' ny fiteny slava sasany, ary amin' ny fiteny hôngroà, ny endrika faratampon' ny mpamaritra dia miforona amin' ny alalan' ny tsirinteny sara-droa. Ohatra, amin' ny fiteny tseky, ny tsirinteny sara-droa *nej-...-ší* no ampiasaina – *mladý* "tanora, zandriny" dia lasa *nejmladší* "zandriny indrindra". Ny tsirinteny sara-droa mifanaraka amin' izany ao amin' ny fiteny hongroà dia *leg-...-bb*, toy ny amin' ny hoe *legnagyobb* "lehibe indrindra", avy amin' ny hoe *nagy* "lehibe". Amin' ireo tranga roa ireo, ny endrika mampitaha dia arafitra amin' ny fampiasana ny tovana tsy misy tovona: *mladší* "tanora kokoa"; *nagyobb* "lehibe kokoa".

### Fiteny gormantsema sy fiteny vôlôfo
Ao amin' ny fiteny gormantse,sy ao amin' ny fiteny vôlôfo, ny kilasin' anarana dia aseho amin' ny alalan' ny tsirinteny sara-droa.

## Jereo koa

* Tovona
* Tovana
* Tsofoka
* Fitodika mpamari-toe-javatra